[pic] | COMISIA COMUNITĂŢILOR EUROPENE |

Bruxelles, 26.11.2008

COM(2008) 829 final

2005/0239 (COD)

AVIZUL COMISIEI în conformitate cu articolul 251 alineatul (2) paragraful al treilea litera (c) din Tratatul CE privind amendamentele Parlamentului European la poziția comună a Consiliului referitoare la propunerea de

DIRECTIVĂ A PARLAMENTULUI EUROPEAN ȘI A CONSILIULUI de modificare a Directivei 2002/59/CE de instituire a unui sistem comunitar de monitorizare și informare privind traficul navelor maritime

DE MODIFICARE A PROPUNERII COMISIEI în conformitate cu articolul 250 alineatul (2) din Tratatul CE

2005/0239 (COD)

AVIZUL COMISIEI în conformitate cu articolul 251 alineatul (2) paragraful al treilea litera (c) din Tratatul CE privind amendamentele Parlamentului European la poziția comună a Consiliului referitoare la propunerea de

DIRECTIVĂ A PARLAMENTULUI EUROPEAN ȘI A CONSILIULUI de modificare a Directivei 2002/59/CE de instituire a unui sistem comunitar de monitorizare și informare privind traficul navelor maritime

(Text cu relevanță pentru SEE)

1. Introducere

În conformitate cu articolul 251 alineatul (2) paragraful al treilea litera (c) din Tratatul CE, Comisia emite un aviz privind amendamentele propuse de Parlamentul European în a doua lectură. Comisia își prezintă mai jos avizul privind amendamentele propuse de Parlament.

2. Istoricul dosarului

Data transmiterii propunerii către Parlamentul European și Consiliu | 09.1.2006 |

Data avizului Comitetului Economic și Social European | 13.9.2006 |

Data avizului Comitetului Regiunilor | 15.6.2006 |

Data avizului emis de Parlamentul European, prima lectură | 25.4.2007 |

Data adoptării poziției comune cu unanimitate | 06.6.2008 |

Data avizului Parlamentului European, a doua lectură | 24.9.2008 |

3. Obiectul propunerii

Obiectivul propunerii, care constituie unul dintre elementele celui de-al treilea pachet privind siguranța maritimă, este de a completa, de a consolida și de a clarifica Directiva 2002/59/CE în ceea ce privește următoarele aspecte:

- Clarificarea și consolidarea dispozițiilor directivei actuale în ceea ce privește primirea navelor aflate în primejdie în locuri de refugiu. Este vorba despre instituirea principiului primirii navelor aflate în primejdie într-un loc de refugiu, cu excepția cazului în care evaluarea situației duce la o concluzie diferită. Este vorba, de asemenea, de garantarea faptului că sunt clar identificate autorități independente responsabile de desemnarea locului de refugiu celui mai adecvat și că acestea dispun de elementele necesare pentru luarea unei decizii rapide, inclusiv de informații exacte cu privire la zonele de litoral care pot fi utilizate ca locuri de refugiu.

- Obligația instalării de echipamente (AIS – Automatic Identification Systems) care permit identificarea automată a navelor de pescuit cu o lungime mai mare de 15 metri. Aceste echipamente vor permite o mai bună identificare și localizare a navelor de pescuit, în special a celor comerciale, reducând astfel riscurile de accidente la care acestea sunt expuse.

- Generalizarea utilizării rețelei telematice de schimb de date SafeSeaNet. Acest sistem, conceput de Comisie și utilizat de Agenția Europeană pentru Siguranța Maritimă, va permite autorităților maritime să monitorizeze cu precizie mișcările navelor și încărcăturile acestora.

- Obligația încărcătorilor de a furniza comandantului informații detaliate cu privire la încărcătură, ceea ce va permite în special îmbunătățirea capacității de intervenție în caz de poluare, datorită unei mai bune cunoașteri a caracteristicilor fizico-chimice ale produselor.

- Dispoziții care să permită statelor de coastă să ia măsuri adecvate în vederea limitării pericolelor ce pot afecta navigația, apărute în urma formării gheții în anumite zone maritime din nordul Uniunii Europene. Acest aspect este deosebit de important, având în vedere riscurile serioase legate de creșterea volumului de petrol transportat în Marea Baltică.

4. Avizul Comisiei privind amendamentele Parlamentului European

4.1. Amendamente acceptate de Comisie

4.1.1. Amendamente acceptate în întregime

Amendamentele acceptate de Comisie se referă la:

- Amendamentele care ameliorează propunerea Comisiei privind locurile de refugiu, referitoare la planurile de primire a navelor în locurile de refugiu (amendamentele 8, 41 și 42) precum și asigurarea (amendamentul 52).

- Anumite amendamente referitoare la înființarea centrului european de date LRIT pentru identificarea și urmărirea la mare distanță a navelor (amendamentul 13), rețeaua de schimb de date maritime SafeSeaNet (amendamentele 11 și 55), tratamentul echitabil pentru navigatori (amendamentele 6 și 24), navigarea în condiții de apariție a gheții (amendamentul 37), cerințele privind încărcarea bunurilor periculoase la bordul navelor (amendamentul 34).

- Unele amendamente referitoare la comitologie, la tabelele de corespondență și la intrarea în vigoare a directivei (amendamentele 16, 57 și 59.

- Amendamentele 17, 19, 20, 22, 23, 25, 27, 44, 45, 46, 48, 49, 50 și 51 care integrează elemente ale propunerii de directivă privind responsabilitatea civilă și asigurarea proprietarilor de nave, un alt element al celui de-al treilea pachet pentru care nu se obținuse încă acordul Consiliului la data celei de-a doua lecturi în Parlamentul European. Comisia semnalează că s-a ajuns la un acord politic privind această propunere la Consiliul din 9 octombrie 2008.

4.1.2. Amendamente acceptate parțial

Următoarele amendamente sunt acceptate parțial de Comisie:

- Amendamentele 10 și 53 referitoare la compensarea pierderilor economice suferite de porturile care primesc navele aflate în primejdie. Comisia susține deplin unul dintre obiective, și anume de a sublinia că este important ca statele membre să ratifice și/sau să aplice convențiile internaționale în domeniul despăgubirii pentru daunele provocate de poluare. Cu toate acestea, obligația statelor membre de a rambursa toate costurile și de a despăgubi pentru toate daunele care rezultă în urma unei decizii de primire reprezintă un exces și ridică probleme de ordin juridic și practic. Comisia consideră că este de dorit ca statele membre să dispună de un cadru juridic care să permită despăgubirea pentru astfel de prejudicii, în cazul în care ar fi necesar.

- Amendamentul 38 este destinat să oblige statele membre să respecte orientările OMI privind tratamentul echitabil pentru navigatori. Comisia consideră că orientările menționate ar trebui să fie luate în considerație de către statele membre, dar că ar fi dificil să se prevadă ca acestea să devină obligatorii în dreptul comunitar, având în vedere că se referă în special la probleme legate de procedura judiciară și penală și nu au nicio legătură directă cu obiectivele directivei.

- Comisia nu are obiecții în ceea ce privește obiectivele amendamentului 15 privind domeniul de aplicare a procedurii de comitologie. Cu toate acestea, amendamentul respectiv este foarte redundant în comparație cu articolele 27 și 28 din Directiva 2002/59/CE și ar fi necesar să poată fi tratat în cadrul acestor articole.

4.1.3. Amendamente acceptate în principiu și/sau sub rezerva unei reformulări

- Amendamentul 2 privind integrarea sistemelor AIS pentru identificarea și urmărirea la mică distanță a navelor în sistemele VMS utilizate pentru controlul pescuitului.

- Amendamentele 5, 7, 9, 26, 39 și 43 privind în special procesul de decizie relativ la primirea navelor în locuri de refugiu și la planurile „locuri de refugiu”.

- Amendamentele 12, 28 și 30 privind înființarea unui centru european de date LRIT care va permite identificarea și urmărirea la mare distanță a navelor care arborează pavilionul statelor membre și navighează în largul coastelor UE.

- Amendamentele 1, 3, 14, 35 și 56 privind confidențialitatea informațiilor obținute în conformitate cu prezenta directivă, fie informații transmise de către nave prin intermediul echipamentelor AIS sau LRIT, fie informații care circulă între statele membre prin rețeaua comunitară de schimb de date maritime SafeSeaNet.

- Amendamentul 54 care va permite dezvoltarea elementelor constitutive ale rețelei de schimb de date maritime SafeSeaNet în cadrul anexei III la directivă.

- Amendamentul 18 privind utilizarea informațiilor obținute în conformitate cu directiva privind siguranța maritimă.

- Amendamentul 4 care prevede un control mai susținut privind respectarea cerințelor cu privire la construcția și întreținerea navelor maritime pentru navigarea în condițiile apariției gheții.

- Amendamentul 21 care are drept efect obligația navelor maritime de a informa autoritățile din zonele costiere cu privire la cantitățile de combustibil din cală, indiferent de volumul la bord.

- Amendamentele 31, 32 și 33 consolidează dispozițiile directivei privind indicațiile pe care trebuie să le furnizeze încărcătorul în momentul încărcării la bord a bunurilor periculoase sau poluante.

- Amendamentul 29 care urmărește să reducă obligațiile de notificare a sosirii în port ale serviciilor periodice care utilizează porturile comunitare.

4.2. Amendamente respinse de Comisie

Comisia nu a respins niciun amendament.

5. CONCLUZIE

În temeiul articolului 250 alineatul (2) din Tratatul CE, Comisia își modifică propunerea după cum se prevede mai sus.